CELEX: 32016L1855
Language: mt
Date: 2016-10-19 00:00:00
Title: Direttiva tal-Kummissjoni (UE) 2016/1855 tad-19 ta' Ottubru 2016 li temenda d-Direttiva 2009/32/KE tal-Parlament Ewropew u tal-Kunsill dwar l-approssimazzjoni tal-liġijiet tal-Istati Membri rigward is-solventi ta' estrazzjoni użati fil-produzzjoni tal-oġġetti tal-ikel u l-ingredjenti tal-ikel (Test b'rilevanza għaż-ŻEE)

20.10.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 284/19
               
            DIRETTIVA TAL-KUMMISSJONI (UE) 2016/1855
      tad-19 ta' Ottubru 2016
      li temenda d-Direttiva 2009/32/KE tal-Parlament Ewropew u tal-Kunsill dwar l-approssimazzjoni tal-liġijiet tal-Istati Membri rigward is-solventi ta' estrazzjoni użati fil-produzzjoni tal-oġġetti tal-ikel u l-ingredjenti tal-ikel
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva 2009/32/KE tal-Parlament Ewropew u tal-Kunsill tat-23 ta' April 2009 dwar l-approssimazzjoni tal-liġijiet tal-Istati Membri rigward is-solventi ta' estrazzjoni użati fil-produzzjoni tal-oġġetti tal-ikel u l-ingredjenti tal-ikel (1), u b'mod partikolari l-punt (a) tal-ewwel subparagrafu tal-Artikolu 4 tagħha,
      Billi:
      
                  (1)
               
               
                  Id-Direttiva 2009/32/KE tapplika għas-solventi ta' estrazzjoni użati jew intiżi biex jintużaw fil-produzzjoni tal-oġġetti tal-ikel jew tal-ingredjenti tal-ikel. Dik id-Direttiva ma tapplikax għas-solventi tal-estrazzjoni użati fil-produzzjoni tal-addittivi tal-ikel, il-vitamini jew addittivi nutrizzjonali oħra, għajr jekk dawn l-addittivi tal-ikel, il-vitamini jew l-addittivi nutrizzjonali huma elenkati fl-Anness I tagħha.
               
            
                  (2)
               
               
                  Fid-19 ta' Awwissu 2014, tressqet applikazzjoni minn Akzo Nobel Industrial Chemicals BV b'talba li ssir bidla fil-limitu massimu ta' residwu (MRL) għall-metossimetan (DME) bħala solvent ta' estrazzjoni f'prodotti tal-proteini mill-annimali mingħajr xaħam, b'mod partikolari tal-kollaġen u d-derivattivi tal-kollaġen, minn 0,009 mg/kg sa 3 mg/kg, u użu ġdid għall-estrazzjoni ta' prodotti tal-proteini għall-produzzjoni tal-ġelatina b'MRL ta' 0,009 mg/kg. Dik l-applikazzjoni sussegwentement saret disponibbli għall-Istati Membri.
               
            
                  (3)
               
               
                  L-Awtorità Ewropea dwar is-Sigurtà fl-Ikel (“l-Awtorità”) evalwat mill-ġdid is-sikurezza tal-metossimetan bħala solvent ta' estrazzjoni għall-preparazzjoni ta' prodotti tal-proteini mill-annimali mingħajr xaħam — il-kollaġini u l-ġelatina — u ħarġet l-opinjoni tagħha fl-14 ta' Lulju 2015 (2). L-Awtorità kkonkludiet li l-użu tal-metossimetan bħala solvent ta' estrazzjoni, skont il-kundizzjonijiet tal-użu intiżi u flimkien mal-MRLs proposti ta' 3 mg/kg fil-kollaġini u fid-derivattivi tal-kollaġini u 0,009 mg/kg fil-ġelatina mhu tal-ebda tħassib għal dik li hija sikurezza.
               
            
                  (4)
               
               
                  Għalhekk, huwa xieraq li jkun awtorizzat l-użu tal-metossimetan bħala solvent ta' estrazzjoni biex jitneħħa x-xaħam mill-materja prima tal-proteini mill-annimali bil-kundizzjoni ta' limitu ta' residwu massimu tal-metossimetan ta' 3 mg/kg f'kollaġini u fid-derivattivi tal-kollaġini u ta' 0,009 mg/kg fil-ġelatina.
               
            
                  (5)
               
               
                  Għaldaqstant id-Direttiva 2009/32/KE għandha tiġi emendata skont dan.
               
            
                  (6)
               
               
                  Il-miżuri previsti f'din id-Direttiva huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DIN ID-DIRETTIVA:
      Artikolu 1
      L-Anness I tad-Direttiva 2009/32/KE qed jiġi emendat skont l-Anness ta' din id-Direttiva.
      Artikolu 2
      1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex tinkiseb konformità mad-Direttiva sa mhux iktar tard minn sentejn wara d-dħul fis-seħħ ta' din id-Direttiva. Għandhom jikkomunikaw it-test ta' dawk id-dispożizzjonijiet lill-Kummissjoni minnufih.
      Meta l-Istati Membri jadottaw dawk id-dispożizzjonijiet, għandu jkun hemm fihom referenza għal din id-Direttiva jew ikunu akkumpanjati minn tali referenza dakinhar tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir tali referenza.
      2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li huma jaddottaw fil-qasam kopert b'din id-Direttiva.
      Artikolu 3
      Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
      Artikolu 4
      Din id-Direttiva hija indirizzata lill-Istati Membri.
      
         Magħmul fi Brussell, id-19 ta' Ottubru 2016.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 141, 6.6.2009, p. 3.
      
         (2)  Il-Bord dwar il-materjali li jiġu f'kuntatt mal-ikel, l-enzimi, l-aromatizzanti u l-aġenti tal-ipproċessar (CEF) tal-EFSA 2015. L-Opinjoni Xjentifika dwar is-sikurezza fl-użu tal-metossimetan bħala solvent ta' estrazzjoni taħt il-kundizzjonijiet intiżi tal-użu u l-limiti massimi ta' residwi proposti. EFSA Journal 2015;13(7):4174, 13 pp.
      
         ANNESS
         Fil-Parti II tal-Anness I tad-Direttiva 2009/32/KE, ir-ringiela għall-“metossimetan” tinbidel b'dan li ġej:
         
            
                        “Metossimetan
                     
                     
                        Preparazzjoni ta' prodotti ta' proteini mill-annimali mingħajr xaħam inkluża l-ġelatina (*)
                        
                     
                     
                        0,009 mg/kg fil-prodotti ta' proteini mill-annimali mingħajr xaħam inkluża l-ġelatina
                     
                  
                        Preparazzjoni tal-kollaġini (**) u d-derivattivi tal-kollaġini, ħlief għall-ġelatina.
                     
                     
                        3 mg/kg fil-kollaġini u fid-derivattivi tal-kollaġini, ħlief għall-ġelatina
                     
                  
         
            (*)  “Ġelatina” tfisser proteina naturali, solubbli, li tgħaqqad bħal ġell jew li ma tgħaqqadx bħal ġell, miksuba mill-idroliżi parzjali tal-kollaġini magħmul mill-għadam, mill-ġlud u mill-għeruq u t-tendini tal-annimali, skont ir-rekwiżiti rilevanti tar-Regolament (KE) Nru 853/2004.
         
            (**)  “Kollaġini” tfisser il-prodott abbażi ta' proteina li jirriżulta minn għadam, ġlud u tendini tal-annimali mmanifatturati skont ir-rekwiżiti rilevanti tar-Regolament (KE) Nru 853/2004.”